《琵琶仙 送朱敬斋还江阴》
清代·朱祖谋

残酒辞春，渺千里、岸草征袍同色。离绪轻结，柔杨丝丝怨行客。

色帽底、暄风暗咽，荡愁满、乱云江国。越缦离声，吴艭俊约，须记今夕。

是蛮海、飘泊归来，甚临别、天涯又寒食。颠倒玉觞无味，苦低垂头白。

人意比、飞花更懒，怕隔年、冷了词笔。好趁蒌甲光阴，醉君重碧。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。